په افغانستان کې د ملګرو ملتونو د مرستندوی پلاوي دفتر، یوناما او د مهاجرت نړیوال سازمان په دې وروستیو کې په یوه ګډ راپور کې ویلي چې په افغانستان کې د ښځو د وضعیت په اړه مایوسي زیاته شوې ده۔

په دغه راپور کې چې د هېواد په ۳۳ ولایتونو کې له شاوخوا ۹۰۰ نارینه او ښځو سره د مخامخ مرکو پر بنسټ چمتو شوی، ویل شوي چې ۸۰ سلنه ښځې عدالت ته د لاسرسي لپاره له سیمه‌ییزو چارواکو سره هېڅ ډول اړیکه او تماس نه لري۔

په راپور کې په افغانستان کې په بېلابېلو سکتورونو کې د ښځو پر وړاندې پر زیاتېدونکو ستونزو او ننګونو اندېښنه ښودل شوې ده۔

طالب چارواکو له دې وړاندې ویلي چې د دوی تر واک لاندې افغانستان کې د ښځو او نجونو په ګډون د هرچا حقونه خوندي دي۔

طالبان له "اسلامي شریعت سره سم" د ښځو د حقونو په درناوي ټینګار کوي۔

دا په داسې حال کې ده چې د ترکیې په ګډون د یو شمېر اسلامي هېوادونو مشرانو په افغانستان کې د نجونو پر زده کړو بندیز "غیر انساني او غیر اسلامي" بللی دی